О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 15. и 16. Устава Републике Србије, према којима Република Србија уређује и обезбеђује, између осталог, финансирање остваривања права и дужности Републике Србије, утврђених Уставом и законом, као и рад републичких органа.

II. РАЗЛОЗИ ЗА ДОНОШЕЊЕ ЗАКОНА

*• Проблеми које Закон треба да реши, односно циљеви који се Законом постижу*

Разлози за доношење овог закона садржани су у потреби за усаглашавањем предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, измени списа и радњи, односно престанку основа за вршење појединих списа и радњи за које је сада прописана такса, а које су инициране од стране надлежних органа.

Taкoђe, предлаже се допуна овог закона ради усаглашавања са одредбама члана 17. ст. 1. и 2. Закона о буџетском систему („Службени гласник РС”, бр. 54/09...31/19 – у даљем тексту: Закон о буџетском систему), којима је прописано да се таксе могу уводити само законом којим се може прописати њихова висина или се тим законом може дати право органу локалне власти да утврди њихову висину, а да се изузетно посебним законом може дати право кориснику јавних средстава који није корисник средстава буџета Републике Србије да утврди висину таксе за јавне услуге које пружа.

Поред наведеног у периоду од последњих измена и допуна Закона о републичким административним таксама („Службени гласник РС”, бр. 43/03, 51/03-исправка, 53/04, 42/05, 61/05, 101/05-др. закон, 42/06, 47/07, 54/08, 5/09, 54/09, 35/10, 50/11, 70/11, 55/12, 93/12, 47/13, 65/13-др.закон, 57/14, 45/15, 83/15, 112/15, 50/16, 61/17, 113/17, 3/18-исправка, 50/18-др. пропис, 95/18 и 38/19-др. пропис - у даљем тексту: Закон), донет је одређени број прописа у чијем спровођењу се врше радње, односно доносе списи за које се плаћају републичке административне таксе.

С тим у вези, одређени број органа доставио је иницијативе за измену и допуну Закона, и то: Министарство трговине, туризма и телекомуникација, Министарство унутрашњих послова, Министарство пољопривреде, шумарства и водопривреде, Министарство грађевинарства, саобраћаја и инфраструктуре, Министарство привреде – Дирекција за мере и драгоцене метале, Завод за интелектуалну својину, Министарство просвете, науке и технолошког развоја, Министарство здравља, Министарство заштите животне средине, Министарство за рад, запошљавање, борачка и социјална питања, Министарство државне управе и локалне самоуправе, Републички геодетски завод, Агенција за борбу против корупције, као и организационе јединице Министарства финансија – Управа за дуван и Пореска управа.

У складу са иницијативом коју је поднела Пореска управа предлаже се брисање одредаба члана 5. став 2. Закона којима је прописано да изузетно ако се захтев подноси електронским путем таксена обавеза за захтев и за списе и радње који се у складу са тим захтевом доносе, односно врше, настаје по њиховом издавању. Поред наведеног, предлаже се да се такса не плаћа за захтев за издавање уверења Пореске управе електронским путем, односно за издавање уверења Пореске управе електронским путем, аутоматским преузимањем података из евиденције Пореске управе путем средстава електронске комуникације.

Министарство трговине, туризма и телекомуникација (ресор за информационо друштво и информациону безбедност) предлаже да се у оквиру такси за списе и радње у вези са уписима у регистре изврши измена Тарифног броја 23. и додају два нова тарифна броја 23а и 23б. Одељка А Тарифе ради усклађивања са списима и радњама прописаним чл. 17-19, 34, 35, 41, 46, 47. и 73. став 6. Закона о електронском документу, електронској идентификацији и услугама од поверења у електронском пословању („Службени гласник РС”, број 94/17) имајући у виду да је ступањем на снагу тог Закона престао да важи Закон о електронском потпису („Службени гласник РС”, број 135/04). Правни основ за наплату таксе за упис у Регистар пружалаца услуга електронске идентификације и шема електронске идентификације садржан је у члану 5. Правилника о регистру пружалаца услуга електронске идентификације и шема електронске идентификације („Службени гласник РСˮ, број 67/18), члану 5. Правилника о регистру пружалаца квалификованих услуга од поверења („Службени гласник РСˮ, број 31/18), члана 5. Правилника о регистру квалификованих средстава за креирање електронских потписа и електронских печата („Службени гласник РСˮ, број 31/18).

Поред наведеног предложена је промена назива главе XIII – Списи и радње у области економије и регионалног развоја, имајући у виду да су истима прописани списи и радње из области трговине и привреде. Измене и допуне у Тарифном броју 93. инициране су од стране надлежности ресора спољно трговинског пословања, а истима се предлаже прописивање износа таксе (у мањем износу) за решења по захтеву за увоз, односно извоз робе мале вредности (до 200 евра) како би износ таксе био примерен вредности робе, и на тај начин се спречило одустајање учесника од већ плаћене робе. Наведено је у складу са чланом 5. ст. 4. и 5. Закона о спољнотрговинском пословању („Службени гласник РСˮ, бр. 36/09 ... 89/15-др. закон, у даљем тексту: Закон о спољнотрговинском пословању) и Одлуком о одређивању робе за чији је увоз, извоз, односно транзит прописано прибављање одређених исправа („Службени гласник РСˮ, бр. 92/17 ...78/18). Прописују се и износи за две нове таксе за решење по захтеву за доделу квоте за увоз робе, односно за потврду о крајњем кориснику при увозу робе (спортског и ловачког оружја, делова и муниције и репродукционог материјала за њихову производњу, експлозивних материјала и пиротехничких средстава) ради администрирања обавеза преузетих из међународних споразума, као и мера трговинске политике, на основу члана 23. став 7. Закона о спољнотрговинском пословању и Одлуке о увозу цигарета из Европске уније по преференцијалној стопи („Службени гласник РСˮ бр. 79/14 и 6/19), односно на основу члана 22. Закона о спољнотрговинском пословању. Поред наведеног, у Тарифном броју 97. врши се усклађивање назива спољнотрговинског посла у складу са Одлуком о ближим условима за плаћање, односно наплату у роби, односно услугама („Службени гласник РСˮ, бр.  109/05 и 6/19), као и брисање ст. 3-13. с обзиром да према Закону о спољнотрговинском пословању више не постоји обавеза евидентирања тих послова. Измене у Тарифном броју 98. предложене су ради усклађивања са Законом о извозу и увозу наоружања и војне опреме („Службени гласник РСˮ, број 107/14) којим је укинута обавеза регистрације привредних субјеката за обављање послова спољне трговине у области робе двоструке намене, односно омогућено физичким лицима да у одређеним случајевима (по основу поклона, наслеђа или власништва) могу увозити и/или извозити наоружање и војну опрему. Такође се прописује износ таксе за издавање различитих решења (нпр. о сагласности за извоз технологије, измени дозволе, опозиву степена тајности) чија могућност је прописана наведеним законима. Ради усклађивања са прописима ЕУ, а у складу са Уредбом о извозу и увозу робе која би се могла користити за извршење смртне казне, мучење или друго окрутно, нељудско или понижавајуће поступање или кажњавање предложен је износ таксе за одређене активности које су у вези са њеном применом (нпр. издавање дозволе за извоз и увоз робе, издавање потврде и других сертификата).

Предложено је додавање главе XXIXБ СПИСИ И РАДЊЕ У ОБЛАСТИ ТУРИЗМА И УГОСТИТЕЉСТВА, као и да се износ таксе за полагање стручног испита за туристичког водича и туристичког пратиоца и издавање одговарајућих уверења, легитимација које су биле прописане Правилником о стручном испиту за туристичког водича и туристичког пратиоца („Службени гласник РСˮ, број 102/15), односно износ таксе за одређивање категорије угоститељског објекта које су биле прописане Уредбом о висини и врсти трошкова у поступку разврставања угоститељских објеката у категорије, у зависности од њихове врсте, подврсте и величине („Службени гласник РСˮ, број 69/11) пропишу у неизмењеном износу Законом у Тар. бр. 223г-223д, ради усклађивања са одредбама члана 17. Закона о буџетском систему.

Министарство унутрашњих послова предлаже брисање Тарифног броја 29. којим је прописан износ таксе за решење по захтеву за давање овлашћења правном лицу за вршење испитивања оружја, односно главних делова оружја, односно направа, односно муниције, имајући у виду да Законом о испитивању, жигосању и обележавању оружја, направа и муниције („Службени гласник РСˮ, број 87/18) није прописана могућност давања овлашћења правним лицима за наведене послове.

Предлаже се измена Тарифног броја 30. у смислу проширења могућности за издавање одобрења за уношење оружја и муниције у Републику Србију и српском држављанину који живи у иностранству, како не би било дискриминације наших држављана који живе у иностранству у односу на стране држављане. Предлаже се и ослобођење од плаћања наведене таксе за потребе стрељачке организације. Поред наведеног прописује се износ таксе за трајно изношење оружја и муниције из Републике Србије, сходно члану 34. Закона о оружју и муницији („Службени гласник РСˮ, бр. 20/15 и 10/19).

Предложено је да грађани који поседују више комада оружја из категорије Ц евидентираног у Регистар старог оружја плаћају само једну таксу приликом подношења захтева за пријаву (допуна напомене у Тарифном броју 32), имајући у виду да се сходно члану 50. став 1. Закона о оружју и муницији врши замена исправа.

У Тарифном броју 32. прописује се износ таксе за поступак издавања одобрења за транспорт/транзит наоружања и војне опреме чиме се врши усклађивање са чланом 74. Закона о производњи и промету наоружања и војне опреме („Службени лист СРЈˮ, број 41/96, „Службени лист СЦГˮ, број 7/05-др. закон, „Службени гласник РСˮ, бр. 85/05-др. закон и 36/18-др. закон) као и чл. 30. и 31. Закона о извозу и увозу наоружања и војне опреме („Службени гласник РСˮ, број 107/14).

Предлаже се прописивање износа такси Законом за оружани лист у који је уграђен микроконтролер чип, дозвола за ношење оружја, колекционарска дозвола и оружни лист у Тарифном броју 33, као и одговарајуће измене (прописивање, односно повећање прописаних износа такси) у Тар. бр. 40-41. (нпр. таксе за издавање возачке дозволе, саобраћајне дозволе, одговарајућих регистарских налепница, одговарајућих регистарских таблица) ради усклађивања са чланом 17. Закона о буџетском систему. Предметни износи такси су до сада били прописани и наплаћивали су се у складу са чланом 4. Уредбе о врстама услуга којима Министарство унутрашњих послова може да остварује приходе и висини таксе за пружене услуге („Службени гласник РСˮ, број 51/19).

Предложено је брисање такси прописаних Тарифним бројем 35. и одговарајућих такси из Тарифног броја 37. с обзиром да се у складу са Законом о странцима („Службени гласник РСˮ, број 24/18) не може издати одобрење за кретање странаца одвојено од групе на основу колективне путне исправе, не издаје се виза (виза Б) на граничном прелазу за један транзит, односно привремени боравак се не може одобрити за период дужи од једне године. Истовремено се прописују висине такси на одговарајућа акта органа којима је извршено одбијање захтева за издавање одговарајуће визе.

Предложеним изменама у Тар. бр. 43а-43г, као и прописивање износа за нове таксе (три таксе) у Тарифном броју 43д, које се односе на одговарајуће списе и радње из области заштите лица, имовине и пословања, приватног обезбеђења и редарске службе, а којима се врши усклађивање са Законом о изменама и допунама Закона о приватном обезбеђењу („Службени гласник РСˮ, број 87/18) и Закона о изменама и допунама Закона о детективској делатности („Службени гласник РСˮ, број 87/18).

Такође, бришу се таксе за сачињавање записника о увиђају, односно обезбеђења места увиђаја из Тарифног броја 44. имајући у виду да је од септембра почела примена система дигиталног прослеђивача записника о увиђају саобраћајних незгода и пратеће документације Удружењу осигуравача Србије, па не постоји потреба за издавањем тих записника на захтев грађана.

У Тарифном броју 46а предложено је брисање такси за одређене врсте склоништа, с обзиром да Законом о смањењу од ризика од катастрофа и управљању ванредним ситуацијама („Службени гласник РСˮ, број 87/18) и Законом о смањењу ризика од катастрофа и управљању ванредним ситуацијама („Службени гласник РСˮ, број 87/18) престала је обавеза изградње склоништа) укинута обавеза изградње склоништа. Поред тога, предлаже се прописивање износа такси у Тарифном броју 47а за нове надлежности и овлашћења на пословима заштите од експлозивних остатака рата, израде процене ризика од катастрофа, радњама на систему за јавно узбуњивање, у складу са чл. 19-21. и 96. Закона о смањењу ризика од катастрофа и управљању ванредним ситуацијама.

У Тарифном броју 49а предлаже се прописивање износ таксе за давање података физичким лицима из евиденције Министарства унутрашњих послова, чиме се врши усаглашавање са чланом 9. став 3. Закона о евиденцијама и обради података у области унутрашњих послова („Службени гласник РСˮ, број 24/18).

Министарство пољопривреде, шумарства и водопривреде иницирало је да се Законом пропишу износи таксе за списе и радње органа (нпр. преглед и узорковање у поступку контроле производње, промета и примене средстава за заштиту биља, преглед, узорковање, односно издавање одговарајућих одобрења, уписа у регистар промета средстава за заштиту биља, односно пружаоца услуга) сходно чл. 70. и 71. Закона о средствима за заштиту биља („Службени гласник РСˮ, бр. 41/09 и 17/19), које су у овом моменту прописане Одлуком о висини накнада у области средстава за заштиту биља („Службени гласник РС”, бр. 113/13 и 30/14) и Одлуком о висини и начину плаћања накнаде за покриће трошкова контроле квалитета пољопривредних производа и њихових прерађевина намењених увозу, односно извозу („Службени лист СРЈ”, бр. 62/97 и 55/98). Предложено је да се наведени износи таксе пропишу у Тар. бр. 64а -64и. Предложеним изменама врши се усклађивање са чланом 17. Закона о буџетском систему. Поред наведеног предложено је и прописивање износа такси за списе и радње органа које се врше у вези са безбедношћу хране (нпр. контрола пошиљки хране, контрола хране, припрема узорака) сходно Закону о безбедности хране („Службени гласник РС”, број 17/19) за које је висина трошкова била прописана Одлуком о висини накнаде за лабораторијске анализе узорака хране и хране за животиње биљног порекла узетих током службених контрола („Службени гласник РС”, број 113/13).

Поред наведеног иницирано је да се такса из Тарифног броја 26. брише из разлога што је у Тарифном броју 19. став 1. тач. 1)-3) већ је прописана такса за решење које се доноси по захтеву за упис у регистар.

Предложено је брисање става 3. у Тарифном броју 64. којим је прописана такса за решење о утврђивању ветеринарско – санитарних услова за привремени увоз или провоз пошиљака животиња за приплод, јаја за приплод и репродуктивног материјала чиме се врши усклађивање са изменама Закона о ветеринарству („Службени гласник РС”, бр. 91/05... и 17/19).

Предложена је измена у Тарифном броју 65. прописивањем само таксе за решење по захтеву о испуњености ветеринарско – санитарних услова, односно општих и посебних услова у објектима у којима се обавља ветеринарска делатност чиме се врши усаглашавање са чланом 77. Закона о ветеринарству. Поред наведеног, предложена је измена у Тарифном број 67. ради усклађивања терминологије са чланом 72. Закона о ветеринарству (према коме објекти, могу бити: за узгој, држање и промет животиња), као и прописивање сабирног центра ради усклађивања са Правилником о ветеринарско-санитарним условима објеката за промет животиња („Службени гласник РСˮ, број 105/13) којим је наведени објекат прописан за промет животиња поред сточне пијаце и откупних места. Предложено је и брисање издавања сагласности за израду техничко-технолошка документације у складу са ветеринарско-санитарним условима, имајући у виду да давање те сагласности није прописано Законом о ветеринарству. Такође, предлаже се брисање ст. 2. и 3. ради усаглашавања са чланом 130. Закона о ветеринарству, имајући у виду да истима није прописан карантин за увезене пошиљке производа, сировина и отпадака животињског порекла, семена за вештачко осемењавање и оплођених јајних ћелија за оплођивање животиња и др.

Предложеним прописивањем новог Тарифног броја 78ж уређује се висина таксе за списе и радње у вези са средствима за исхрану биља и оплемењивачима земљишта у складу са Законом о средствима за исхрану биља и оплемењивачима земљишта („Службени гласник РС”, бр. 41/09 и 17/19) које су до сада биле уређене и плаћале се у складу са Одлуком о висини накнада у области средстава о средствима за исхрану биља и оплемењивачима земљишта („Службени гласник РС”, бр. 113/13 и 30/14). Прописује се нови Тарифни број 78з ради прописивања висине таксе у вези регистровања права оплемењивача и издавања одговарајућих лиценци, односно продужења тих права Законом, сходно члану 15. Закона о заштити права оплемењивача биљних сорти („Службени гласник РС”, бр. 41/09 и 88/11). Наведене таксе уређене су и наплаћују се у складу са Одлуком о висини трошкова испитивања сорти и годишњим трошковима одржавања права оплемењивача биљних сорти („Службени гласник РС”, број 98/13).

У складу са иницијативом Министарства привреде Законом је у Тарифном броју 95. прописана висина таксе за списе и радње који се врше у складу са прописима којима се уређује метрологија (нпр. за овлашћење за обављање послова мерила, признавање еталона одређене величине, за спровођење оверавања мерила из одређене области (дужине, масе, зрачења и др.), за спровођење метролошке експертизе, испитивања и одобрења типа мерила и др. Поред наведеног у Тарифном броју 104. предложено је прописивање висине таксе за списе и радње Дирекције за мере и драгоцене метале који се врше у складу са прописима из области драгоцених метала (нпр. испитивању и жигосању предмета од драгоцених метала, вршење квантитативне хемијске анализе). Такса за списе и радње из области метрологије, сходно члану 40. Закона о метрологији, тренутно се наплаћује у складу са Уредбом о висини и начину плаћања накнада за спровођење оверавања мерила, метролошких експертиза, испитивања типа мерила, испитивања претходно упакованих производа и других послова из области метрологије („Службени гласник РС”, бр. 68/10 ...50/13). Такса за списе и радње из области контроле предмета од драгоцених метала које су прописане чланом 30. Закона о контроли предмета од драгоцених метала („Службени гласник РС”, бр. 36/11 и 15/16) тренутно се наплаћује на основу Уредбе о висини и начину плаћања накнада за извршавање послова у вези са испитивањем и жигосањем предмета од драгоцених метала („Службени гласник РС”, број 50/13).

У Тарифном броју 107. Одељка А Тарифе предлаже се, у складу са иницијативом Завода за интелектуалну својину, смањење висине такси за пријаву за признање патента и пријаву за признање малог патента поднету електронским путем, као и када се уз пријаву поднесе превод назива проналаска и апстракта на енглеском језику електронским путем, као и када је подносилац пријаве физичко лице. Такође, за пријаву за признавање права на дизајн, пријаву за признање жига и пријаву за признање колективног жига, односно жига гаранције поднете електронским путем предлаже се смањење таксе за 25%, као и када је подносилац пријаве за признање права на дизајн физичко лице. Смањење је предложено у циљу поспешивања електронског пословања, повећања броја пријава поднетих електронским путем, имајући у виду да се тако смањују трошкови материјалних и људских ресурса, повећава ниво безбедности података, обезбеђује квалитетнија и бржа размена података.

Министарство здравља доставило је иницијативу за прописивање таксе за полагање стручног испита за здравствене раднике и таксе за добијање назива примаријус, сходно чл. 168. и 180. Закона о здравственој заштити („Службени гласник РС”, број 25/19).

Поред наведеног, предложено је да се висина таксе за оцену и испуњеност услова и критеријума за стављање лека на Листу лекова, односно скидање лека са Листе лекова пропише у Тар. бр. 185д и 185ђ Закона у циљу усклађивања са чланом 17. Закона о буџетском систему. Предметна такса је у овом моменту уређена Одлуком Управног одбора о висини таксе за оцену испуњености услова и критеријума за стављање лека на Листу лекова, измену и допуну Листе лекова, односно скидање лека са Листе лекова („Службени гласник”, бр. 28/14 и 105/14). Истовремено се врши и усклађивање са чл. 66. став 5. и чланом 69. став 2. Закона о здравственом осигурању („Службени гласник РС”, број 25/19).

На иницијативу Министарства просвете, науке и технолошког развоја предлаже се брисање таксе из Тарифног броја 172. за решење по захтеву за признавање стране школске јавне исправе, односно признавање стране високошколске исправе ради запошљавања, односно издавање одобрења другој организацији ради стицања статуса јавно признатог организатора активности образовања одраслих, имајући у виду да сходно члану 15. тачка 10) Закона о Националном оквиру квалификација Републике Србије („Службени гласник РС”, број 27/18) Агенција за квалификације утврђује износ накнаде за наведене радње. Наведено је у складу са чланом 17. став 2. Закона о буџетском систему.

Министарство заштите животне средине иницирало је измене Тарифног броја 191. став 1. ради обухватања таксом и пружање услуга мониторинга земљишта, сходно члану 31. став 1. тачка 2) Закона о заштити земљишта („Службени гласник РСˮ број 112/15).

Поред наведеног предлаже се измена Тарифног броја 201. ради прописивања таксе за све услуге које се пружају у вези са стављањем у промет супстанци које оштећују озонски омотач у складу са чл. 6, 8, 16, 24, 32. и 39. Уредбе о поступању са флуорованим гасовима са ефектом стаклене баште, као и о условима за издавање дозвола за увоз и извоз тих гасова („Службени гласник РСˮ број 120/13), као и Уредбе о сертификацији лица која обављају одређене делатности у вези са супстанцама које оштећују озонски омотач и одређеним флуорованим гасовима са ефектом стаклене баште („Службени гласник РСˮ број 24/16), нпр. за издавање разних дозвола за увоз/извоз флуорованих гасова, издавање мишљења за увоз и/или извоз производа и/или опреме који садрже расхладна средства, издавање сертификата).

Такође, предлаже се додавање новог тарифног броја 204а за прописивање висине таксе за упис хемикалија у Регистар хемикалија, за коју није била прописана такса, већ се услед измена Закона о хемикалијама и Закона о биоцидним производима који су надлежност за наведену услугу пренели на министарство, наплаћивала такса за решење из Тарифног броја 9, а која не одговара стварним трошковима пружања наведене услуге. Висина наведених такси прописана је у складу са методологијом.

На основу иницијативе Министарства грађевинарства, саобраћаја и инфраструктуре прописане су у Тарифном броју 146. таксе за издавање потврде ЦЕМТ о способности теретног возила и прикључног возила за коришћење у друмском саобраћају у складу са чл. 3. и 13. Закона о превозу терета у друмском саобраћају („Службени гласник РСˮ, бр. 68/15 и 41/18).

Поред наведеног прописане су износи таксе у оквиру Тарифног броја 148. за услуге полагања стручних испита у складу са чл. 29. и 37. Закона о изменама и допунама Закона о жичарама за транспорт лица („Службени гласник РСˮ, број 31/19), као и услуге издавања одговарајућих сертификата (нпр. о испуњености услова које мора да испуни тело за оцену ризика, за испитивача) ради усаглашавања са услугама које су прописане чл. 8. став 4, 61 став 7. и чланом 62. став 13. Закона о безбедности железничког саобраћаја („Службени гласник РСˮ, број 41/18).

Тарифни број 154в се мења и прописује такса за добровољни преглед брода имајући у виду да је изменама и допунама члана 86. Закона о пловидби укинута обавеза вршења техничког надзора – контролног прегледа брода уведена могућност да се, на захтев бродара, врши добровољни преглед између два редовна прегледа брода. Поред наведеног, у Тар. бр. 154з, 154ј и 154њ врше се усклађивања са чл. 22. Закона о изменама и допунама Закона о пловидби и лукама на унутрашњим водама у складу са којима се врши продужење важења сведочанства о способности брода за пловидбу, односно проширена је могућност за издавање привременог сведочанства.

Такође, предложеним изменама и допунама у Тарифном броју 157а врши се прецизирање у складу са чл. 4. став 1. тачка 38а) Закона о пловидби и лукама на унутрашњим водама („Службени гласник РСˮ, број 73/10...95/18), а у Тарифном броју 157в додаје се нова тачка којим се прописује такса за обележавање водних путева коришћењем АtoN система (сходно чл. 18. Закона о пловидби и лукама на унутрашњим водама).

Предложена је измена Тарифног броја 162а Закона у смислу додавања нових такси (нпр. за решење по захтеву којим се издаје лиценца привредном друштву, односно другом правном лицу за стручну обуку кандидата за саветника за безбедност у транспорту опасне робе, за решење по захтеву за издавање овлашћења привредном друштву, односно другом правном лицу за стручну обуку кандидата за обављање послова лица са сертификатом о специјалистичком знању из обласни ADN) које се у овом моменту наплаћују на основу Тарифног броја 47. став 1. тачка 9. Закона. Поред тога врши се усклађивање са чл. 39 став 10, 43. став 17. и 57. став 24. Закона о транспорту опасне робе („Службени гласник РСˮ, бр. 104/16 и 10/19).

У складу са иницијативом Републичког геодетског завода, предлаже се прописивање назива главе за списе и радње у области премера и катастра непокретности и националне инфраструктуре геопросторних података, као и измене у Тар. бр. 215а, 215б, 215ђ, 215е и 215и ради усклађивања са проширеним делокругом услуга тог органа у складу са Законом о националној инфраструктури геопросторних података („Службени гласник РСˮ, број 27/18), одређених терминолошких усклађивања, односно прецизирања (нпр. да се таксе из Тарифног броја 215 став 1. односе на један ГПС пријемник, да се таксе за дан Flate Rate (паушал) обрачунавају на крају сваког календарског месеца), односно прописивање таксе за нове производе (нпр, Тар. бр. 215ђ и 215и). Такође, предложеним изменама у Тарифном броју 215б врши се усклађивање са чланом 7. ст. 5. и 8. Закона о поступку уписа у катастар непокретности и водова („Службени гласник РСˮ, бр. 41/18 и 95/18).

Предлаже се у Тарифном броју 205б Закона, на основу иницијативе министарства за рад, запошљавање, борачка и социјална питања, прописивање нове таксе за полагање испита за рад у запошљавању. Наведена такса се у овом моменту наплаћује у складу са Правилником о просторним и техничким условима за рад агенције за запошљавање, условима стручне оспособљености запослених, програму, садржини и начину полагања испита за рад у запошљавању („Службени гласник РСˮ, број 11/18).

Предложено је брисање става 1. у Тарифном броју 212. из разлога што инвеститор приликом подношења захтева за локацијске услове већ плаћа таксу надлежном органу, као и брисање ст. 1-3. у Тарифном броју 213. ради усклађивања са чланом 47б став 4. Закона о планирању и изградњи којим је прописано да орган издаје услове и податке за израду планског документа без накнаде и таксе, осим накнаде стварних трошкова (материјални трошкови).

На основу иницијативе Управе за дуван предлаже се измена назива главе ради прецизирања свих области на које се односе списи и радње за које је прописана висина такси у тарифним бројевима које обухвата, као и измена тарифних бр. 222. и 223. Закона којима се врши усклађивање са чл. 2, 25в, 37. став 4. Закона о дувану („Службени гласник РСˮ, бр. 101/05 ...95/18), нарочито због потребе да се пропише нова такса за утврђивање испуњености услова за обављање прераде дувана.

Министарство државне управе и локалне самоуправе предлаже прописивање новог тарифног броја 223г за уређивање висине таксе за списе и радње у вези са испитом за инспектора који се тренутно наплаћују у складу са чланом 8. Правилника о програму и начину спровођења испита за инспектора („Службени гласник РСˮ, број 88/16). Наведеном изменом врши се усклађивање са чланом 17. Закона о буџетском систему. Поред наведеног, предлаже се и прописивање висине таксе за полагање испита (поновно полагање, односно полагање поправног испита) за комуналног милиционара сходно члану 39. став 5. Закона о комуналној милицији („Службени гласник РСˮ, број 49/19).

*• Разматране могућности да се проблеми реше и без доношења Закона*

Имајући у виду да су предложена решења законска материја, уређивањем материје републичких административних такси законом, даје се допринос правној сигурности и уједно обезбеђује транспарентност у вођењу таксене политике, и с тим у вези нема могућности да се проблеми реше без доношења закона.

*• Зашто је доношење Закона најбољи начин за решавање проблема?*

Доношење овог закона је најбољи начин за решавање проблема, из разлога што се ради о законској материји коју је једино и могуће мењати и допуњавати одговарајућим изменама и допунама закона.

Поред тога, уређивањем материје републичких административних такси Законом, даје се допринос правној сигурности и уједно обезбеђује транспарентност у вођењу таксене политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Предлаже се да се у члану 5. Закона брише став којим је прописано да изузетно, ако се захтев подноси електронским путем таксена обавеза за захтев и за списе и радње који се у складу са тим захтевом доносе, односно врше, настаје по њиховом издавању, имајући у виду да исти отежава редовну наплату републичке административне таксе и може довести до претераног трошења ресурса Пореске управе на пословима принудне наплате такси уместо фокусирања на основним активностима – утврђивању и наплати јавих прихода.

Уз члан 2.

Предлаже се да се такса за подношење захтева не плаћа за издавање уверења пореске управе електронским путем с обзиром да се та радња врши аутоматски и да је у потпуности елиминисан рад пореских службеника. Поред наведеног прописује се да се не плаћа такса за захтев за издавање лиценце, овлашћења и других аката по закону о приватном обезбеђењу и закону о детективској делатности, као и за захтев за издавање привремене дозволе за кретање и задржавање на подручју граничног прелаза који поднесу посленици медија, када извештавају о темама од јавног значаја како би се омогућило да новинари у пограничном појасу несметано обављају свој посао извештавања о темама од јавног значаја.

Уз члан 3.

Предлаже се да се такса не плаћа се за решење којим се одлучује о захтеву за издавање привремене дозволе за кретање и задржавање на подручју граничног прелаза који поднесу посленици медија, када извештавају о темама од јавног значаја

Уз члан 4.

Предлаже се да се не плаћа такса за издавање уверења Пореске управе електронским путем, аутоматским преузимањем података из евиденције Пореске управе путем средстава електронске комуникације, из разлога наведених уз члан 2.

Уз чл. 5. и 6.

У Тарифном броју 23. прописује се различита висина такси за одговарајућа решења која се доносе у вези са уписом у регистар пружалаца услуга електронске идентификације и шема електронске идентификације у зависности од нивоа поузданости (упису у регистар, промени података, односно брисању из регистра).

У Тарифним бр. 23а и 23б прописује се такса за одговарајућа решења које се доносе у вези са уписом у регистар пружалаца квалификованих услуга од поверења, односно за решења која се доносе у вези са уписом у регистар квалификованих средстава за креирање електронских потписа и електронских печата (нпр. за утврђивање испуњености услова за пружање квалификоване услуге од поверења, односно за упис пружаоца квалификоване услуге од поверења, упису промене података, брисању, жалби за одбијање уписа у регистар). Предложеним изменама Тар. бр. 23, 23а и 23б врше се усклађивања са списима и радњама прописаним Законом о електронском документу, електронској идентификацији и услугама од поверења у електронском пословању („Службени гласник РС”, број 94/17) имајући у виду да је ступањем на снагу тог Закона престао да важи Закон о електронском потпису („Службени гласник РС”, број 135/04).

Уз члан 7.

Предлаже се брисање таксе прописане Тарифним бројем 26. за решења за упис у Регистар правних лица правних лица за обављање ветеринарске делатности, односно у Регистар предузетника који обављају послове ветеринарске делатности, за упис у Регистар извозних објеката за упис у Регистар објеката и доделу ветеринарског контролног броја, за достављање података из Регистра правних лица и предузетника за обављање ветеринарске делатности.

Такође, брише се такса прописана у Тарифном броју 29. за решење по захтеву за давање овлашћења правном лицу за вршење испитивања оружја, односно главних делова оружја, односно направа, односно муниције.

Уз члан 8.

Предложеним изменама у Тарифном броју 30. прописује се висина таксе и за српског држављанина који живи у иностранству за захтев за издавање одобрења за уношење оружја и муниције, односно за одобрење за набављање и изношење оружја и муниције из Републике Србије.

Такође, прописује се да се не плаћа такса за захтев за издавање одобрења за уношење оружја и муниције у Републику Србију за потребе стрељачке организације.

Уз члан 9.

Предложеним изменама у Тарифном броју 32. Одељка А Тарифе прописује се такса и за захтев за издавање решења којим се одобрава транспорт или транзит наоружања и војне опреме, као и да грађани који поседују више комада оружја евидентираног у регистар старог оружја приликом подношења захтева за пријаву оружја из категорије Ц, плаћају само једну таксу предвиђену тарифним бројем 32. став 1. тачка 6) овог закона имајући у виду да се сходно члану 50. став 1. Закона о оружју и муницији врши замена исправа.

Уз члан 10.

Предлаже се измена Тарифног броја 33. Закона, којом се врши усклађивање са Законом о оружју и муницији и врши се прописивање, односно повећање прописане таксе.

Уз чл. 11. и 12.

Предложено је брисање става 1. Тарифног броја 35. и измена Тарифног броја 37. Закона, обзиром да се у складу са Законом о странцима не може издати одобрење за кретање странаца одвојено од групе на основу колективне путне исправе, не издаје се виза (виза Б) на граничном прелазу за један транзит, односно привремени боравак се не може одобрити за период дужи од једне године. Истовремено се прописују таксе за одговарајућа акта органа којима је извршено одбијање захтева за издавање одговарајуће визе.

Уз чл. 13. и 14.

Предложена је измена износа републичке административне таксе - повећање таксе у Тарифном броју 40. ст. 9-13. и Тарифном броју 41. Одељка А Тарифе, нпр. за издавање возачке и пробне возачке дозволе, за издавање дупликата возачке и пробне возачке дозволе, као и за замену стране возачке дозволе возачком дозволом Републике Србије, издавање саобраћајне дозволе, издавање таблица по врсти возила. Предметне таксе су до сада биле прописане и наплаћивале су се у складу са чланом 4 Уредбе о врстама услуга којима Министарство унутрашњих послова може да остварује приходе и висини таксе за пружене услуге.

Уз чл. 15-19.

Предложеним изменама у Тар. бр. 43а-43ђ, као и прописивање нових такси (3 таксе) у Тарифном броју 43д и 43ђ, које се односе на одговарајуће списе и радње из области заштите лица, имовине и пословања, приватног обезбеђења и редарске службе, односно обуке добровољних ватрогасних јединица врши се усклађивање са Законом о изменама и допунама Закона о приватном обезбеђењу, Закона о изменама и допунама Закона о детективској делатности и Закон о добровољном ватрогаству.

Уз члан 20.

Предлаже се брисање ст. 1. и 4. у Тарифном броју 44. којима је прописана такса за издавање записника о увиђају, и за обезбеђење лица места и вршења увиђаја саобраћајне незгоде у којој је настала само мања материјална штета, у виду да је од септембра почела примена система дигиталног прослеђивача записника о увиђају саобраћајних незгода и пратеће документације Удружењу осигуравача Србије, па не постоји потреба за издавањем тих записника на захтев грађана.

Уз члан 21.

Предлаже се брисање ст. 1-6. у Тарифном броју 46а којим је прописана такса за захтев за издавање – утврђивање ближих услова за изградњу породичних склоништа, јавних и блоковских склоништа допунске заштите, као и кућних склоништа за објекте до 500 м2 и преко 500 м2 бруто развијене површине.

Уз члан 22.

Предложена је измена и допуна тарифног броја 47. тако да се прописана такса за превоз експлозивних материја сада прописује и за појединачни транспорт и за вишекратни транспорт експлозивних материја.

Уз члан 23.

Предлаже се прописивање новог Тарифног бр. 47а и 47б, којим се уређује износ такси за нове списе и радње органа на пословима заштите од експлозивних остатака рата, израде процене ризика од катастрофа, радњама на систему за јавно узбуњивање, у складу са чл. 19-21. и 96. Закона о смањењу ризика од катастрофа и управљању ванредним ситуацијама.

Уз члан 24.

Предложено је прописивање новог Тарифног броја 49а, којим се уређује износ такси за давање података физичким лицима из евиденције Министарства унутрашњих послова, у складу са чланом 9. став 3. Закона о евиденцијама и обради података у области унутрашњих послова („Службени гласник РСˮ, број 24/18).

Уз члан 25.

Предложено је брисање става 3. у Тарифном броју 64. којим је прописана такса за решење о утврђивању ветеринарско – санитарних услова за привремени увоз или провоз пошиљака животиња за приплод, јаја за приплод и репродуктивног материјала чиме се врши усклађивање са изменама Закона о ветеринарству.

Уз члан 26.

Предлаже се прописивање нових тарифних бр. 64а, 64б и 64в, у циљу усаглашавања са изменама члана 70. Закона о средствима за заштиту биља којим је прописано да за одређене послове правна лица и предузетници, као и физичка лица плаћају таксе (запреглед и узорковање у поступку контроле производње, унутрашњег промета и примене средстава за заштиту биља, за проверу испуњености услова за упис у регистар промета средстава за заштиту биља, за обуку и полагање стручних испита који се спроводе у области средстава за заштиту биља...).

Такође се предлаже се прописивање нових тарифних бр. 64г, 64д, 64ђ, 64е, 64ж и 64з у циљу усаглашавања са изменама члана 88. Закона о здрављу биља којим је прописано да правна лица, предузетници и физичка лица плаћају таксу уместо накнаде како је раније било прописано (по захтеву за извршен фитосанитарни преглед пошиљке биља, биљних производа и прописаних објеката приликом увоза, извоза и реекспорта, за издавање фитосертификата, за дозволу за издавање биљног пасоша , за поднету пријаву за здравствени преглед матичњака врба и топола и објеката за производњу селекционисаног, квалификованог и тестираног шумског семена за текућу годину, за поднету пријаву за здравствени преглед објеката за производњу садног материјала шумског и украсног дрвећа и жбуња за текућу годину...).

Предлаже се прописивање новог тарифног броја 64и у циљу усаглашавања са изменама члана 71. Закона о безбедности хране којим је уместо накнада предвиђено плаћање такси за извршене службене контроле хране биљног порекла, мешовите хране и хране за животиње биљног порекла при увозу.

Уз члан 27.

Предложена је измена у Тарифном броју 65. прописивањем само једне таксе за решење по захтеву о испуњености ветеринарско – санитарних услова, односно општих и посебних услова у објектима у којима се обавља ветеринарска делатност чиме се врши усаглашавање са чланом 77. Закона о ветеринарству.

Уз члан 28.

Предложено је брисање става 2. у Тарифном броју 66. којим је прописана такса за захтев за утврђивање испуњености услова за објекат – продавницу за промет рибе чиме се врши усклађивање са изменама члана 15. Закона о безбедности хране.

Уз чл. 29. и 30.

Предложена је измена у Тарифном бр. 67. и 77. чиме се врши усаглашавање са чл. 8, 72. и 130. Закона о ветеринарству.

Уз члан 31.

Предлаже се прописивање нових тарифних бр. 78а и 78б, у циљу усаглашавања са чланом 18. Закона о семену и прописивање износа такси за контролу производње семена пољопривредног биља и здравствени преглед усева и објекта за производњу семена по захтеву, за сваки започети хектар и по захтеву за издавање уверења о признавању семенског усева, за сваки започети хектар признатог семенског усева.

Такође се предлаже се прописивање нових тарифних бр. 78в и 78г у циљу усаглашавања са чланом 14. Закона о садном материјалу воћака, винове лозе и хмеља и прописује се такса за подношење пријаве за производњу садног материјала воћака и винове лозе и здравствени преглед објекта за производњу садног материјала и по захтеву за издавање сертификата о производњи садног материјала воћака и винове лозе.

Увођењем нових тарифних бројева 78д и 78ђ врши се усклађивање са чланом 18. Закона о семену и садном материјалу, и прописује се износ такси по захтеву за вршење контроле садног материјала ружа и здравствени преглед објекта за производњу садног материјала ружа и по захтеву за издавање уверења о производњи репродукционог садног материјала ружа.

Предлаже се прописивање новог тарифног броја 78е у циљу усаглашавања са изменама члана 24. Закона о репродуктивном материјалу шумског дрвећа и прописује се износ такси за подношење пријаве за контролу производње семена и садног материјала шумског дрвећа по захтеву за један објекат за текућу годину, до 100 км удаљености од Београда или Новог Сада.

Такође се предлаже се прописивање новог тарифног број 78ж у циљу усаглашавања са изменама члана 38. Закона о средствима за исхрану биља и оплемењивачима земљишта, којим је прописано за које послове произвођач, дистрибутер, односно увозник плаћају административне таксе, а на накнаде (за разврставања средстава за исхрану биља у одређену врсту и тип у поступку уписа у регистар средстава, за исхрану биља и обнова уписа у регистар средстава за исхрану биља, за измене и допуне решења о упису у регистар средстава за исхрану биља, за преглед и узорковања у поступку контроле производње, промета и примене средстава за исхрану биља...).

Предлаже се прописивање новог тарифног броја 78з у циљу усаглашавања са чланом 15. Закона о заштити права оплемењивача биљних сорти којим су прописани правни институти којима је предвиђено плаћање републичке административне таксе (за захтев за додељивање права оплемењивача биљне сорте, за захтев за издавање обавезне лиценце, за захтев за оглашавање права оплемењивача ништавим...)

Уз чл. 32. и 33.

Предложена је промена наслова главе XIII, имајући у виду да су истима прописани списи и радње из области трговине и привреде. Поред тога прописује се мањи износ такси за решења по захтеву за увоз, односно извоз робе мале вредности (до 200 евра) како би износ таксе био примерен вредности робе, односно да би се спречило одустајање учесника од већ плаћене робе. Прописују се и таксе за решење по захтеву за доделу квоте за увоз робе, односно за потврду о крајњем кориснику при увозу робе (спортског и ловачког оружја, делова и муниције и репродукционог материјала за њихову производњу, експлозивних материјала и пиротехничких средстава).

Уз члан 34.

Прописује се висина такси за списе и радње из области метрологије, сходно члану 40. Закона о метрологији, које се тренутно наплаћују у складу са Уредбом о висини и начину плаћања накнада за спровођење оверавања мерила, метролошких експертиза, испитивања типа мерила, испитивања претходно упакованих производа и других послова из области метрологије („Службени гласник РС”, бр. 68/10 ...50/13).

Уз члан 35.

У Тарифном броју 97. извршено је усклађивање назива спољнотрговинског посла у складу са Одлуком о ближим условима за плаћање, односно наплату у роби, односно услугама, као и брисање ст. 3-13. с обзиром да према Закону о спољнотрговинском пословању више не постоји обавеза евидентирања тих послова.

Уз члан 36.

У Тарифном броју 98. врши се усклађивање са Законом о извозу и увозу наоружања и војне опреме којим је укинута обавеза регистрације привредних субјеката за обављање послова спољне трговине у области робе двоструке намене, односно прописује такса нпр. за мишљење о идентификацији робе, за дозволу за обављање спољне трговине контролисаном робом (наоружање, војна опрема и роба двоструке намене), за извод из регистра лица овлашћених за обављање послова спољне трговине у области наоружања и војне опреме, решење о измени дозволе, издавање дупликата, преписа дозволе и др.

Уз члан 37.

Предложено је прописивање висине таксе за списе и радње Дирекције за мере и драгоцене метале који се врше у складу са прописима из области драгоцених метала (нпр. испитивању и жигосању предмета од драгоцених метала, вршење квантитативне хемијске анализе) у Тарифном броју 104. Такса за списе и радње из области контроле предмета од драгоцених метала тренутно се наплаћује на основу Уредбе о висини и начину плаћања накнада за извршавање послова у вези са испитивањем и жигосањем предмета од драгоцених метала („Службени гласник РС”, број 50/13).

Уз члан 38.

Предложеним изменама у Тарифном броју 107. Закона врши се усклађивање и прецизирање са Законом о патентима тако што се додаје у напомени у којим случајевима се такса плаћа у умањеном износу за 50%, односно за 25% од прописане таксе.

Уз члан 39.

Предложена је измена у Тарифном броју 146. Закона, на начин да је прописана и такса за издавање потврде ЦЕМТ о способности теретног возила и прикључног возила за коришћење у друмском саобраћају.

Уз члан 40.

У Тарифном броју 148. врши се усклађивање са Законом о жичарама за транспорт лица, Законом о железници и Законом о безбедности и интероперабилности железнице, односно прописује се такса нпр. за издавање овлашћења за послове стручног обучавања, стручног усавршавања, односно подобуке, за издавање сертификата о испуњености услова које мора да испуни тело за оцену ризика, за издавање сертификата за испитивача за полагање испита за машиновође и др.

Уз чл. 41. до 45.

Предлаже се измена тарифних бр. 153а, 154в, 154з, 154ј и 154њ који се односе на списе и радње у области унутрашње пловидбе, прописивање такси за нпр. за ванредни преглед брода ради издавања привременог сведочанства о способности брода за пловидбу и за ванредни преглед брода под страном заставом ради издавања привременог сведочанства о способности брода за пловидбу и др. Тар. бр. 154в и 154ј се бришу и истима прописује такса за добровољни преглед брода имајући у виду да је изменама и допунама члана 86. Закона о пловидби укинута обавеза вршења техничког надзора – контролног прегледа брода уведена могућност да се, на захтев бродара, врши добровољни преглед између два редовна прегледа брода, односно предлаже се брисање ванредног прегледа брода и врше усклађивања са чл. 22. Закона о изменама и допунама Закона о пловидби и лукама на унутрашњим водама у складу са којима се прописује такса за продужење важења сведочанства о способности брода за пловидбу.

Такође предлаже се смањење таксе за ванредни преглед чамца за привредне и јавне сврхе.

Уз чл. 46. и 47.

Предлаже се измена у тарифним бр. 157а и 157в за списе и радње које се односе на међународне и међудржавне водне путеве, као и прописивање нове таксе за обележавање препрека и објеката на међународном и међудржавном водном путу за обележавање коришћењем АTON система обележавања пловних путева (ангажовање физичких објеката).

Уз члан 48.

Предлаже се измена у тарифном броју 162а за списе и радње у области транспорта опасне робе, чиме се врши измена у складу са Законом о транспорту опасне робе и прописују се нове таксе за издавање дупликата сертификата за возача возила за транспорт опасне робе, као и за издавање дупликата сертификата за саветника за лице са сертификатом о специјалистичком знању из области ADN.

Уз члан 49.

Предложена је измена у Тарифном броју 172. Закона, у смислу брисања тач. 3), 4а) и 6) којима је прописана такса за решење по захтеву за признавање стране школске јавне исправе, односно признавање стране високошколске исправе ради запошљавања, односно издавање одобрења другој организацији ради стицања статуса јавно признатог организатора активности образовања одраслих, имајући у виду да сходно члану 15. тачка 10) Закона о Националном оквиру квалификација Републике Србије („Службени гласник РС”, број 27/18) Агенција за квалификације утврђује износ накнаде за наведене радње.

Уз члан 50.

Предлаже се прописивање нових тарифних бр. 185д и 185ђ, којима се уређује износ таксе за списе и радње у области здравља прописивањем такси за полагање стручног испита за здравствене раднике, за добијање назива примаријус и за оцену испуњености услова и критеријума за стављање лекова на листу лекова, измену и допуну листе лекова, односно скидање лека са листе лекова.

Уз члан 51.

Предложена је измена у Тарифном броју 191. којима се уређује износ таксе за списе и радње у области заштите животне средине на начин да је прецизирано да се за решење којим се утврђује испуњеност услова за вршење мониторинга наведена такса плаћа и за испитивање стања и квалитета земљишта.

Уз члан 52.

Предложена је измена у Тарифном броју 201. којима се уређује да се за списе и радње у области заштите животне средине плаћа такса и за нпр. издавање мишљења за увоз и/или извоз производа и/или опреме који садрже расхладна средства, за дозволу за инсталацију, одржавање или сервисирање и искључивања из употребе производа и/или опреме који садрже или се ослањају на флуороване гасове са ефектом стаклене баште или контролисане супстанце итд.

Уз члан 53.

Предлаже се прописивање новог Тарифног броја 204а којим се уређује висина таксе за упис хемикалија у регистар хемикалија.

Уз чл. 54. и 55.

Предлаже се прописивање новог Тарифног броја 205б за списе и радње у области запошљавања, рада и социјалне политике, којим се прописује висина таксе за полагање испита и за поновно полагање испита за рад у запошљавању. У Тарифном броју 207б извршено је техничко прецизирање.

Уз члан 56.

Предложено је брисање става 1. у Тарифном броју 212. из разлога што инвеститор приликом подношења захтева за локацијске услове већ плаћа таксу надлежном органу.

Уз члан 57.

Предложено је брисање Тарифног број 213. ради усклађивања са Законом о панирању и изградњи којим је прописано да орган издаје услове и податке за израду планског документа без накнаде и таксе, осим накнаде стварних трошкова (материјални трошкови), који ступа на снагу 1. јануара 2020. године.

Уз члан 58.

Предложено је додавање наслова изнад Тарифног броја 215а ради одвајања списа и радњи из области премера и катастра непокретности и националне инфраструктуре геопросторних података.

Уз чл. 59-63.

Предлажу се измене у Тар. бр. 215а, 215б, 215ђ, 215е и 215и ради усклађивања прописаних такси са проширеним делокругом услуга тог органа у складу са Законом о националној инфраструктури геопросторних података („Службени гласник РСˮ, број 27/18), одређена терминолошка усклађивања, односно прецизирања (нпр. да се таксе из Тарифног броја 215 став 1. односе на један ГПС пријемник, да се таксе за дан Flate Rate (паушал) обрачунавају на крају сваког календарског месеца). Поред наведеног, прописују се износи таксе за нове производе (нпр. у Тар. бр. 215ђ, 215и). Такође, у Тарифном броју 215б врши се усклађивање са чланом 7. ст. 5. и 8. Закона о поступку уписа у катастар непокретности и водова („Службени гласник РСˮ, број 41/18 и 95/18).

Уз члан 64.

Предложено је брисање назива Главе XXVII. Списи и радње у области премера и катастра непокретности, имајући у виду да је чланом 58. прописан назив главе за област премера и катастра непокретности.

Уз члан 65.

Предлаже се измена назива Главе XXIX. изнад Тарифног броја 222. у циљу прецизирања да се тим тарифним бројем прописују износи такси за списе и радње у области производње, обраде, прераде и промета дувана, као и производње и промета дуванских производа.

Уз члан 66.

Проприсује се такса за прераду дувана и врше друга неопходна усклађивања са чл. 2, 25в, 37. став 4. Закона о дувану („Службени гласник РС”, бр. 101/05...95/18).

Уз члан 67.

Предложеном изменом врши се прецизирање да Управа за дуван у складу са чланом 37. став 4. Закона, по поднетом захтеву странке наплаћује таксе за издавање извода о упису у Регистар о маркама дуванских производа а не оверену копију истог.

Уз члан 68.

Предлаже се прописивање новог тарифног броја 223г за уређивање висине таксе за списе и радње у вези са испитом за инспектора која се тренутно наплаћују у складу са чланом 8. Правилника о програму и начину спровођења испита за инспектора. Поред тога, у Тарифном броју 223д предложено је прописивање такси за полагање стручног испита за туристичког водича и туристичког пратиоца и издавање уверења о положеном стручном испиту, као и за издавање легитимације за туристичког водича, односно туристичког пратиоца. Такође, у Тарифном броју 223ђ предложено је прописивање износа такси за одређивање категорије угоститељског објекта у зависности од њихове врсте, подврсте и величине, које се тренутно наплаћују у складу са подзаконским актима.

Уз члан 69.

Прописује се такса за спровођење обуке за лобисту и издавање уверења о завршеној обуци за лобисту у складу са Законом о лобирању, односно такса за полагање испита (поновно полагање, односно полагање поправног испита) за комуналног милиционара сходно Закону о комуналној милицији.

Уз члан 70.

Предлаже се усклађивање динарских износа такси из овог закона, у 2020. години применом индекса потрошачких цена, према подацима републичког органа надлежног за послове статистике, за период од првог дана наредног месеца од дана ступања на снагу овог закона до 30. априла 2020. године, при чему се заокруживање врши тако што се износ до пет динара не узима у обзир, а износ преко пет динара заокружује на десет динара.

Уз члан 71.

Ступањем на снагу овог закона престају да важe одредбе закона којима je дато овлашћење за утврђивање висине таксе посебним актом, као и подзаконска акта донета на основу одредаба тих закона.

Уз члан 72.

Прописује се да закон ступа на снагу осмог дана од дана објављивања у „Службеном гласнику Републике Србије, осим одредаба члана 57. овог закона које ће се примењивати од 1. јануара 2020. године.

IV. ПРОЦЕНА ФИНАНСИЈСКИХ СРЕДСТАВА

ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. АНАЛИЗА ЕФЕКАТА ЗАКОНА

Доношењем овог закона обезбеђује се усаглашавање предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, односно измени списа и радњи, а које су инициране од стране надлежних органа, при чему се стварају једнака права и обавезе за све субјекте, тако да се обезбеђује транспарентност у његовој примени, с једне стране, а с друге стране стабилнији прилив средстава од тaкси у републички буџет.

Поред наведеног, предложене допуне Закона којима се прописују нови тарифни бројеви у циљу усаглашавања са одредбама члана 17. Закона о буџетском систему, неће имати утицај на буџет Републике, имајући у виду да су се за непосредно пружене јавне услуге корисника средстава буџета Републике Србије правним и физичким лицима до сада наплаћивале таксе које су биле прописане подзаконским актима органа.

Одређени број органа доставио је иницијативе за измену и допуну Закона о републичким административним таксама, сходно којима се републичке административне таксе плаћају када заинтересовано лице захтева доношење списа, односно извршење одређене радње од стране органа. Износ таксе за одговарајуће списе и радње органи су уз достављену иницијативу определили у односу на њихову сложеност, на бази елемената који утичу на износ таксе, и огледају се у висини трошкова рада органа насталих у поступку издавања списа, односно за извршење радњи на захтев заинтересованих лица.

1. *На кога ће и како ће највероватније утицати решења у Закону?*

Закон ће имати утицај нарочито на:

1) правни систем Републике Србије имајући у виду да се усаглашава предмет таксене обавезе са списима и радњама из надлежности републичких органа (Министарство трговине, туризма и телекомуникација, Министарство унутрашњих послова, Министарство пољопривреде, шумарства и водопривреде, Министарство грађевинарства, саобраћаја и инфраструктуре, Министарство привреде, Завод за интелектуалну својину, Министарство просвете, науке и технолошког развоја, Министарство здравља, Министарство заштите животне средине, Министарство за рад, запошљавање, борачка и социјална питања, Министарство државне управе и локалне самоуправе, Републички геодетски завод, Агенција за борбу против корупције, као и организационе јединице Министарства финансија – Управа за дуван и Пореска управа);

2) лица којима Пореска управа издаје уверења електронским путем, у смислу смањења трошкова;

3) лица која пријаве за признавање права на патент, односно мали патент, односно пријаву за жиг подносе електронским путем, у смислу смањења таксе за 50%, односно 25%;

4) лица која подносе захтев за издавање лиценце, овлашћења и других аката по закону о приватном обезбеђењу и закону о детективској делатности имајући у виду да не плаћају таксу;

5) лица која подносе захтев за решење које се доноси у вези са уписом у регистар пружалаца услуга електронске идентификације и шема електронске идентификације који се води у складу са законом којим се уређује електронски документ, електронска идентификација и услуге од поверења, односно лица која подносе захтев у вези са уписом у регистар пружалаца квалификованих услуга од поверења који се води у складу са законом којим се уређује електронски документ, електронска идентификација и услуге од поверења;

6) лица која подносе захтев за вршење мониторинга земљишта;

7) лица која се обучавају за лобисту;

8) лица која подносе захтев за издавање одобрења за уношење оружја и муниције у Републику Србију за потребе стрељачке организације у смислу да не плаћају таксу;

9) грађане који поседују више комада оружја евидентираног у регистар старог оружја приликом подношења захтева за пријаву оружја из категорије Ц, имајући у виду да плаћају само једну таксу предвиђену тарифним бројем 32. став 1. тачка 6) овог закона;

10) управљаче жичара с обзиром да се стварају услови за правно и функционално уређење рада жичаре и потврђује стручна оспособљеност извршних радника жичаре;

11) извршне раднике жичаре којима ће се потврдити стручна оспособљеност;

1. *Какве трошкове ће примена закона створити грађанима и привреди (нарочито малим и средњим предузећима)?*

За списе и радње у управним стварима, као и за друге списе и радње код органа, плаћају се таксе по одредбама Закона.

Законом су брисане одређене таксе, али су истовремено прописане таксе за нове списе и радње органа, тако да ће се по једном основу извршити растерећење грађана и привреде, а по другом основу ће их оптеретити новим таксама.

Републичке административне таксе наплаћују се у циљу подмирења трошкова проузрокованих радњама органа приликом пружања конкретних услуга на захтев заинтересованих лица.

*3. Да ли су позитивне последице доношења закона такве да оправдавају трошкове које ће он створити?*

Имајући у виду да се републичке административне таксе плаћају када заинтересовано лице захтева извршење одређене радње од стране органа, односно доношење списа, да је износ такси за одговарајуће списе и радње опредељен у односу на њихову сложеност, те да приход по том основу припада буџету Републике Србије, с једне стране, као и да Република Србија (између осталог) уређује и обезбеђује организацију и рад републичких органа, с друге стране, позитивне последице доношења овог закона огледају се, између осталог, у обезбеђењу средстава, као прихода Републике Србије, за подмирење трошкова органа насталих на захтев заинтересованих лица за издавање списа, односно за извршење радњи што би, кроз извршење буџета, требало да допринесе стварању услова за ефикаснији рад органа.

1. *Да ли се законом подржава стварање нових привредних субјеката на тржишту и тржишна конкуренција?*

Републичке административне таксе представљају јавни приход који Република наплаћује за списе и радње у управним стварима, као и за друге списе и радње које њени органи доносе, односно врше физичким лицима и привредним субјектима, на њихов захтев. С тим у вези, предложене измене и допуне Закона, с обзиром на питања која уређују, немају за циљ подстицање стварања нових привредних субјеката на тржишту, нити тржишне конкуренције.

1. *Да ли су све заинтересоване стране имале прилику да се изјасне о Закону?*

У поступку припреме овог закона остварена је сарадња са органима за чији се рад такса плаћа, а који су поднели иницијативу за измену и допуну Закона. Министарство финансија размотрило је иницијативе тих органа и, по сачињавању текста Нацртa закона, исти је достављен надлежним органима, као и другим органима на мишљење, тако да је заинтересованим странама пружена прилика да се изјасне о предложеном закону.

Текст Нацрта закона објављен је на сајту Министарства финансија тако да су све заинтересовани стране имале прилику да се изјасне.

1. *Које ће се мере током примене закона предузети да би се остварило оно што се доношењем Закона намерава?*

Министарство финансија надлежно је за давање мишљења у примени Закона.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбеђује транспарентност, информисаност и доступност информацијама, како би се и на овај начин допринело остваривању циљева постављених доношењем овог закона.